**Zalaszentgrót Város Önkormányzata Képviselő-testületének 3/2023. (II. 16.) önkormányzati rendelete**

**az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében és a szociális igazgatásról és szociális ellátásokról szóló 1993. évi III. törvény 92. § (1) bekezdésében, valamint 132. § (4) bekezdésének g) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8. és 8a. pontjaiban meghatározott feladatkörében eljárva az egyes szociális ellátásokról és szolgáltatásokról szóló 12/2021. (V.14.) önkormányzati rendelet módosításáról a következőket rendeli el.

**1. §**

Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 8. § (1) bekezdése helyébe a következő rendelkezés lép:

„(1) Az Szt. 17. § (5) bekezdése szerinti méltányossági eljárás során a kötelezett megélhetését súlyosan veszélyeztető helyzet fennállásának tekintendő különösen, ha az ellátott családjában az egy főre jutó jövedelem nem haladja meg szociális vetítési alap két és félszeresét.”

**2. §**

Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 9. §-a helyébe a következő rendelkezés lép:

**„9. §**

A havi rendszerességgel nyújtott települési támogatások összességében nem haladhatják meg a szociális vetítési alap összegét.”

**3. §**

(1) Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 12. § (1) bekezdése helyébe a következő rendelkezés lép:

„(1) Eseti segélyezési célú rendkívüli települési támogatásban csak azt a személyt lehet részesíteni, akinek családjában az egy főre jutó havi nettó jövedelem nem haladja meg szociális vetítési alap 150 %-át.”

(2) Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 12. § (5) és (6) bekezdése helyébe a következő rendelkezések lépnek:

„(5) Különös méltánylást érdemlő esetben megállapítható eseti segélyezési célú rendkívüli települési támogatás, ha a kérelmező családjában az egy főre jutó havi nettó jövedelem a szociális vetítési alap 300 %-át nem haladja meg.

(6) Nem állapítható meg eseti segélyezési célú rendkívüli települési támogatás annak a személynek, akinek a családja a kérelem benyújtását megelőző 90 napon belül ilyen juttatásban részesült. E szabály alól kivételt jelentenek az azonnali elbírálást igénylő rendkívüli élethelyzetekhez kapcsolódó eseti segélyezési célú települési támogatásügyek.”

**4. §**

Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 13. § (2) bekezdése helyébe a következő rendelkezés lép:

„(2) Halálesethez kapcsolódó rendkívüli települési támogatásban csak azt a személyt lehet részesíteni, akinek a családjában az egy főre jutó havi nettó jövedelem a szociális vetítési alap 250 %-át, egyedülálló esetében a 350 %-át nem haladja meg. Nem állapítható meg ezen települési támogatás, ha a kérelmező és az elhunyt személy között tartási, életjáradéki vagy öröklési szerződés állt fenn.”

**5. §**

Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 14. § (2) bekezdése helyébe a következő rendelkezés lép:

„(2) Az (1) bekezdés szerinti támogatásban csak azt a személyt lehet részesíteni, akinek a családjában az egy főre jutó havi nettó jövedelem a szociális vetítési alap 300 %-át nem haladja meg, és a bekövetkezett kár a létfenntartását komolyan veszélyezteti.”

**6. §**

Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 15. § (1) bekezdés b) pontja helyébe a következő rendelkezés lép:

*(Születési támogatás biztosítható a gyermek születését megelőzően megszakítás nélkül legalább egy éve zalaszentgróti lakó-, illetve tartózkodási hellyel rendelkező, életvitelszerűen a településen tartózkodó szülők és törvényes képviselők részére az alábbi feltételek együttes fennállása esetén:)*

„*b)* a kérelmező családjában az egy főre jutó havi nettó jövedelem nem haladja meg a szociális vetítési alap hétszeresét.”

**7. §**

Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 16. § (3) bekezdése helyébe a következő rendelkezés lép:

„(3) A támogatási kérelmet gyermekenként csak az egyik szülő, illetve törvényes képviselő terjesztheti elő minden év június 30. napjáig, az e rendelet 2. melléklete szerinti formanyomtatványon. A benyújtás feltétele, hogy a kérelmező családjában az egy főre jutó havi nettó jövedelem nem haladja meg a szociális vetítési alap hétszeresét. A támogatási összeg megállapítása érdekében a kérelemhez csatolni kell a bölcsődei, illetve óvodai jogviszony fennállásának intézményi igazolását. A kérelem benyújtására meghatározott határidő elmulasztása jogvesztéssel jár.”

**8. §**

Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 17. § (3) bekezdése helyébe a következő rendelkezés lép:

„(3) A támogatási kérelem az adott tanév összes hónapjára előre, illetve a havonta megvásárolt tanulói bérletek vonatkozásában a következő tanév szeptember 15. napjáig terjeszthető elő az e rendelet 2. melléklete szerinti formanyomtatványon. A benyújtás feltétele, hogy a kérelmező családjában az egy főre jutó havi nettó jövedelem nem haladja meg a szociális vetítési alap hétszeresét. A támogatási összeg megállapítása érdekében a kérelemhez csatolni kell a tanuló nevével ellátott tanulói bérletek eredeti példányát, valamint az intézményi tanulói jogviszony fennállásának igazolását. A kérelem benyújtására meghatározott határidő elmulasztása jogvesztéssel jár.”

**9. §**

Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 18. § (3) bekezdése helyébe a következő rendelkezés lép:

„(3) A támogatási kérelmet tanulónként csak az egyik szülő, illetve törvényes képviselő terjesztheti elő minden év június 30. napjáig, az e rendelet 2. melléklete szerinti formanyomtatványon. A benyújtás feltétele, hogy a kérelmező családjában az egy főre jutó havi nettó jövedelem nem haladja meg a szociális vetítési alap hétszeresét. A támogatási összeg megállapítása érdekében a kérelemhez csatolni kell az intézményi tanulói jogviszony fennállásának igazolását. A kérelem benyújtására meghatározott határidő elmulasztása jogvesztéssel jár.”

**10. §**

Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 19. § (2) bekezdése helyébe a következő rendelkezés lép:

„(2) A lakhatáshoz kapcsolódó rendszeres települési támogatásra az a személy jogosult, akinek a háztartásában az egy főre jutó havi nettó jövedelem nem haladja meg a szociális vetítési alap 300 %-át, és vagyonnal a háztartás egyik tagja sem rendelkezik.”

**11. §**

Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 20. § (1) bekezdése helyébe a következő rendelkezés lép:

„(1) A Képviselő-testület által átruházott hatáskörben a polgármester hozzátartozó ápolásához kapcsolódó rendszeres települési támogatást állapíthat meg azon személy részére, aki a 18. életévét betöltött tartósan beteg hozzátartozójának ápolását, gondozását végzi, ápolási díjban nem részesül és háztartásában az egy főre jutó havi nettó jövedelem nem haladja meg a szociális vetítési alap 200 %-át, egyedül álló esetében annak 250 %-át.”

**12. §**

Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 21. § (1) és (2) bekezdése helyébe a következő rendelkezések lépnek:

„(1) A Képviselő-testület által átruházott hatáskörben a polgármester gyógyszerkiadások viseléséhez kapcsolódó rendszeres települési támogatást állapíthat meg azon közgyógyellátásban nem részesülő, szociálisan rászoruló személy részére, akinek a háztartásában az egy főre jutó havi nettó jövedelem nem haladja meg a szociális vetítési alap 250 %-át, egyedül álló esetén a 300 %-át, a havi rendszeres, társadalombiztosítási támogatásba befogadott gyógyszereinek orvos által leigazolt és gyógyszertár által beárazott költsége meghaladja az egy főre jutó havi nettó háztartási jövedelem 25 %-át, és ezt a költséget létfenntartása veszélyeztetése nélkül nem képes viselni.

(2) Az (1) bekezdésben meghatározott jövedelemhatárok túlléphetők abban az esetben, amennyiben a kérelmező rendszeres, orvos által leigazolt és gyógyszertár által beárazott gyógyszerköltsége meghaladja az egy főre jutó havi nettó családi jövedelem 50 %-át.”

**13. §**

Az egyes szociális ellátásokról és szolgáltatásokról szóló 12/2021. (V.14.) önkormányzati rendelet 22. § (1) bekezdése helyébe a következő rendelkezés lép:

„(1) A Képviselő-testület által átruházott hatáskörben a polgármester személyes gondoskodást nyújtó alapszolgáltatás személyi térítési díjához kapcsolódó rendszeres települési támogatást állapíthat meg azon szociálisan rászoruló személy részére, akinek a háztartásában az egy főre jutó havi nettó jövedelem nem haladja meg a szociális vetítési alap 300%-át. A támogatás összege a térítési díj 50%-a, de legfeljebb havi 5.000,- Ft.”

**14. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

|  |  |
| --- | --- |
| **Baracskai József**  polgármester | **Dr. Simon Beáta**  jegyző |

A rendelet 2023. február 16. napján kihirdetésre került.

|  |  |
| --- | --- |
|  | **Dr. Simon Beáta**  jegyző |

Általános indokolás

Magyarország biztonságát szolgáló egyes törvények módosításáról szóló 2022. évi L. törvény alapjaiban érintette a szociális igazgatásról és szociális ellátásokról szóló 1993. évi III. törvényt, (a továbbiakban: Mód.tv.) mely módosításának eredményeképpen - az Alaptörvénnyel összhangban - kimondja, hogy **mindenki felelős önmagáért**. A törvény **az egyén első helyi felelős**ségén túl megjeleníti a hozzátartozók felelősségét is e téren. Ha tehát az egyén önmagáról gondoskodni nem képes, őt a képességeik és lehetőségeik szerint, a polgári jog alapján jelenleg is fennálló rokontartási kötelezettségük sorrendjében a **(2.) hozzátartozók** kötelesek segíteni. Ezt követi a gondoskodási sorrendben az egyén lakóhelye szerinti **(3) településiönkormányzat**, majd végső soron az **(4) állam**, jogszabályban meghatározott feltételek szerint. Az állam és a települési önkormányzat feladata a szociális intézmények és intézkedések rendszerének kialakítása és működési kereteinek biztosítása is az Szt.-ben meghatározott módon, továbbá a szociális gondoskodás feltételeinek biztosításával összefüggő feladataik ellátása során együttműködnek az egyházi és civil szervezetekkel. A törvényben rögzített felsorolás egyben gondoskodási sorrendet is jelez, utalva ezzel arra, hogy az államnak és az önkormányzatnak a rászoruló személyekről való gondoskodása csak kisegítő, és csak végső esetben valósulhat meg. A Mód.tv. módosította a szociális igazgatásról és szociális ellátásokról szóló 1993. évi III. törvényt (Továbbiakban: Sztv.) és bevezette az öregségi nyugdíj mindenkori legkisebb összege helyett a szociális vetítési alap fogalmát. A szociális vetítési alap összegét a Magyarország 2023. évi központi költségvetésének a veszélyhelyzettel összefüggő eltérő szabályairól szóló 613/2022. (XII.29.) Kormány rendelet 15. §-a számszerűsítette 2023-as évre vonatkozóan, mely 28.500,-Ft. Ezen jogszabályi változások szükségessé tették a helyi rendelet vonatokozó részeinek módosítását, azaz a szociális ellátások és támogatások alapja az öregségi nyugdíj mindenkori legkisebb összegéről szociális vetítési alapra változik.

Részletes indokolás

**Az 1. §-hoz és a 2. §-hoz**

A szociális ellátások és támogatások alapja az öregségi nyugdíj mindenkori legkisebb összegéről szociális vetítési alapra változik.

**A 3. §-hoz**

A szociális ellátások és támogatások alapja az öregségi nyugdíj mindenkori legkisebb összegéről szociális vetítési alapra változik. A rendkívüli települési támogatások esetében a 60 nap elteltét követő beadhatóság lehetősége 90 napra emelkedik.

**A 4–6. §-hoz**

A szociális ellátások és támogatások alapja az öregségi nyugdíj mindenkori legkisebb összegéről szociális vetítési alapra változik.

**A 7–9. §-hoz**

A szociális ellátások és támogatások alapja az öregségi nyugdíj mindenkori legkisebb összegének ötszöröséről szociális vetítési alap hétszeresére változik. A kérelem beadásának időpontja június 30-ra módosul.

**A 10. §-hoz és a 11. §-hoz**

A szociális ellátások és támogatások alapja az öregségi nyugdíj mindenkori legkisebb összege szociális vetítési alapra változik.

**A 12. §-hoz**

A szociális ellátások és támogatások alapja az öregségi nyugdíj mindenkori legkisebb összege szociális vetítési alapra változik, továbbá az ellátás esetén az egy főre jutó jövedelem %-os mértéke 15%-ról 25%-ra, továbbá méltányossági esetében 35%-ról 50%-ra módosul.

**A 13. §-hoz**

A szociális ellátások és támogatások alapja az öregségi nyugdíj mindenkori legkisebb összege szociális vetítési alapra változik.

**A 14. §-hoz**

A rendelet hatályba lépéséről, illetve hatályon kívül helyezéséről rendelkezik.