Szám:1-2/2023.

4. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. február 15-i rendes, nyilvános ülésére**

**Tárgy:** **Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosítása**

**Tisztelt Képviselő-testület!**

Városunkban az egyes szociális ellátások és szolgáltatások szabályait Zalaszentgrót Város Önkormányzata Képviselő-testületének 12/2021. (V. 14.) önkormányzati rendelete tartalmazza, melynek az alábbi okok miatt való módosítását indítványozom jelen előterjesztésemmel.

Magyarország biztonságát szolgáló egyes törvények módosításáról szóló 2022. évi L. törvény alapjaiban érintette a szociális igazgatásról és szociális ellátásokról szóló [1993. évi III. törvény](https://optijus.hu/optijus/lawtext/99300003.TV#sid)t, (a továbbiakban: Mód.tv.) mely módosításának eredményeképpen - az [Alaptörvénnyel](https://optijus.hu/optijus/lawtext/A1100425.ATV/tvalid/2023.1.1./tsid/) összhangban - kimondja, hogy **mindenki felelős önmagáért**. A törvény **az egyén első helyi felelős**ségén túl megjeleníti a hozzátartozók felelősségét is e téren. Ha tehát az egyén önmagáról gondoskodni nem képes, őt a képességeik és lehetőségeik szerint, a polgári jog alapján jelenleg is fennálló rokontartási kötelezettségük sorrendjében a **(2.) hozzátartozók** kötelesek segíteni. Ezt követi a gondoskodási sorrendben az egyén lakóhelye szerinti **(3) településiönkormányzat**, majd végső soron az **(4) állam**, jogszabályban meghatározott feltételek szerint. Az állam és a települési önkormányzat feladata a szociális intézmények és intézkedések rendszerének kialakítása és működési kereteinek biztosítása is az [Szt.-ben](https://optijus.hu/optijus/lawtext/99300003.TV#sid) meghatározott módon, továbbá a szociális gondoskodás feltételeinek biztosításával összefüggő feladataik ellátása során együttműködnek az egyházi és civil szervezetekkel. A törvényben rögzített felsorolás egyben gondoskodási sorrendet is jelez, utalva ezzel arra, hogy az államnak és az önkormányzatnak a rászoruló személyekről való gondoskodása csak kisegítő, és csak végső esetben valósulhat meg.

A Mód.tv. módosította a szociális igazgatásról és szociális ellátásokról szóló 1993. évi III. törvényt (Továbbiakban: Sztv.) és bevezette az öregségi nyugdíj mindenkori legkisebb összege helyett a szociális vetítési alap fogalmát. A szociális vetítési alap összegét a Magyarország 2023. évi központi költségvetésének a veszélyhelyzettel összefüggő eltérő szabályairól szóló 613/2022. (XII.29.) Kormány rendelet 15. §-a számszerűsítette 2023-as évre vonatkozóan, mely 28.500,-Ft.

Ezen jogszabályi változások szükségessé tették a helyi rendelet vonatokozó részeinek módosítását, azaz a szociális ellátások és támogatások alapja az öregségi nyugdíj mindenkori legkisebb összegéről szociális vetítési alapra változik.

A 2023. évi központi feladat-finanszírozású szociális normatíva összege a közel 50 %-kal 7.920.000 Ft összegre csökkent. Tény tehát, hogy az állam jelentősen visszavonult a szociális ellátások biztosításából, az az állam már nem kíván elsősorban segítséget nyújtani az elesetteken, központi forrás jelentős csökkentésével az önkormányzatokra hárítja át felelősséget. Sajnos szinte valamennyi kötelező feladat esetében az tapasztalható, hogy az állam a beszedett központi bevételek terhére maradéktalanul nem biztosítja az önkormányzatok kötelező feladatellátás finanszírozását, minden területen a saját bevételek terhére kell a feladatokat biztosítani. Ebben az évben a központi finanszírozás jelentős csökkentése miatt indokolt szociális rendeletünk felülvizsgálata abból a szempontból, hogy támogatásban az igazán rászorultak részesülhessenek.

A szociális ellátások felülvizsgálata alapján az alábbi módosítások javasolhatók:

* A rendkívüli települési támogatások esetében a 60 nap elteltét követő beadhatóság lehetőségét 90 napra javaslom emelni.
* A gyermekneveléshez kapcsoló többletkiadások enyhítését szolgáló rendkívüli települési támogatások nagy népszerűségnek örvednek és szükséges a gyermeket nevelő szülő támogatása. A tapasztalatok alapján a támogathatósági küszöb emelése mindenképpen indokolt a vetítési alap hétszeresére az eddigi ötszörös mértékről. További finomítása a rendeletnek, hogy a bölcsőde/óvoda-, illetve iskolakezdési támogatás esetében a beadás határidejét július 31. helyett június 30-ra javaslom módosítani. A tapasztalatok azt mutatják, hogy a kifizetés és a természetbeni csomagok átadása augusztus utolsó hetére tolódott ki az összesítés, a csomagok beszerzése és összeállítása miatt.
* A szociális támogatások feltételrendszerében szükséges módosítani a rendszeres támogatások között a gyógyszertámogatás esetében az orvos által leigazolt gyógyszerköltség és egy főre jutó jövedelem %-os mértékét 15%-ról 25%-ra, továbbá a méltányosság esetében 35%-ról 50%-ra. Ez az ellátás nem annyira népszerű, hiszen a kérelmezők száma mindössze 22 fő.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően nem növekednek. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendelet módosítása igazodik a központi jogszabályban megvalósult változáshoz. A rendelet módosítás érinti az egyes ellátások szabályozását az eljárások tapasztalatai és az állami normatíva biztosította keretre figyelemmel.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A költségvetés szociális kerete által adott pénzügyi feltételek rendelkezésre állnak. Összességében megállapítható, hogy a rendelet megalkotása nem keletkeztet lényegi többletfeltételeket a korábbiakhoz képest.

A fentiek szerint javaslom az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosításának elfogadását.

A Pénzügyi és Ügyrendi Bizottság az előterjesztést a 2023. február 9-i ülésén megtárgyalta, a 8/2023. (II. 09.) számú határozatával elfogadta és a Képviselő-testületnek elfogadásra javasolja.

A Szociális és Humán Ügyek Bizottsága az előterjesztést a 2023. február 9-i ülésén megtárgyalta, a 2/2023. (II. 09.) számú határozatával elfogadta és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az I. számú melléklet szerinti tartalommal elfogadni.

**Zalaszentgrót**, 2023. február 10.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |